b"\n_START_ARTICLE_\nAlphonse Rabbe\n_START_SECTION_\nJoventut\n_START_PARAGRAPH_\nVa n\xc3\xa9ixer el 1784 a Ri\xc3\xa9s, petita ciutat de la Proven\xc3\xa7a, en una fam\xc3\xadlia que sofriria m\xc3\xa9s tard sota la Revoluci\xc3\xb3 Francesa. Amb 16 anys surt de casa per ser secretari particular d'Alexandre de Lameth, prefecte dels Basses-Alpes, i uns mesos m\xc3\xa9s tard empr\xc3\xa8n el cam\xc3\xad de Par\xc3\xads, on comen\xc3\xa7a per dedicar-se a la pintura, treballant durant un temps, sense gaire \xc3\xa8xit, en el taller de David i en el de Regnault._NEWLINE_Despr\xc3\xa9s va dedicar-se tamb\xc3\xa9 breument a la m\xc3\xbasica, la filosofia i la hist\xc3\xb2ria de les religions, per finalment retornar a la Proven\xc3\xa7a per acabar els seus estudis de dret. Un cop finalitzats va tornar a Paris per provar sort en l'escena teatral, on tampoc va tenir \xc3\xa8xit sobretot a causa del seu accent meridional._NEWLINE_Decebut en totes les seves ambicions, i en plenes guerres napole\xc3\xb2niques, Rabbe va entrar a l'administraci\xc3\xb3 militar el 1808, i va ser destinat a Espanya, on contrau la s\xc3\xadfilis, fet que hauria de marcar la seva vida fins al final. Al cap de dos anys, a causa de que la malaltia comen\xc3\xa7a ja a manifestar-se amb for\xc3\xa7a, renuncia i torna a Fran\xc3\xa7a._NEWLINE_S\xe2\x80\x99inscriu al col\xc2\xb7legi d'advocats d'Aix i compagina les seves col\xc2\xb7laboracions historiogr\xc3\xa0fiques, amb Alexandre de Laborde o Damaze de Raymond, amb el seu treball com a advocat, en el qual es distingeix per la seva eloq\xc3\xbc\xc3\xa8ncia, el seu \xc3\xadmpetu i la seva bellesa f\xc3\xadsica, a la qual la malaltia encara no havia afectat. Aviat esdev\xc3\xa9 una figura en la pol\xc3\xadtica local adscrita als Reialistes de Proven\xc3\xa7a, i fins i tot s\xe2\x80\x99arrisca en una missi\xc3\xb3 secreta a Espanya relacionada amb el Duc d'Angoul\xc3\xaame el 1815, durant els 100 dies, missi\xc3\xb3 que finalment fracassa.\n_START_SECTION_\nAnys pol\xc3\xadtics\n_START_PARAGRAPH_\nDespr\xc3\xa9s de Waterloo, Rabbe esperava que la seva dedicaci\xc3\xb3 li asseguraria el reconeixement reial, per\xc3\xb2 el duc de Richelieu nom\xc3\xa9s li ofereix un petit post al ministeri d\xe2\x80\x99Afers Estrangers. Per aix\xc3\xb2 i per les posteriors pol\xc3\xadtiques de la Restauraci\xc3\xb3, Rabbe en queda aviat decebut i passa a la pol\xc3\xadtica republicana de l\xe2\x80\x99oposici\xc3\xb3 lliberal, en la que s\xe2\x80\x99implica com a pol\xc3\xadtic i tamb\xc3\xa9 com a periodista, amb articles a L\xe2\x80\x99Album o el Le Courrier Fran\xc3\xa7ais o treballant a La Biographie universelle et portative des contemporains entre el 1822 i el 1827. En ells, a m\xc3\xa9s, va defendre tamb\xc3\xa9 q\xc3\xbcestions com la pol\xc3\xadtica antiesclavatge de Canning i Wilberforce a Anglaterra, o va condemnar l\xe2\x80\x99estat del poble rus i la pol\xc3\xadtica tsarista._NEWLINE_El 1819 publica a Marsella La utilitat del diaris pol\xc3\xadtics publicats en els departaments. Participa en la redacci\xc3\xb3 d'una publicaci\xc3\xb3 clandestina i irregular, Le Gnome, i funda, tamb\xc3\xa9 a Marsella, el 1820, un diari de combat, Le Phoc\xc3\xa9en. Les seves pol\xc3\xa8miques amb els mon\xc3\xa0rquics proven\xc3\xa7als es van anar agrejant i el 1820 arriben al seu punt culminant quan \xc3\xa9s acusat d'una irregularitat financera de cinc milions de francs, i es signa una ordre de detenci\xc3\xb3 contra ell. Rabbe va fugir per\xc3\xb2 va ser detingut i empresonat a Grenoble. Es va defensar a si mateix amb gran eloq\xc3\xbc\xc3\xa8ncia, i va ser absolt, per\xc3\xb2 Le Phoc\xc3\xa9en ja estava condemnat i, durant el proc\xc3\xa9s, la seva mare va morir de tristesa i inquietud._NEWLINE_Rabbe va abandonar la seva carrera pol\xc3\xadtica i va tornar a Paris, on va col\xc2\xb7laborar amb diaris modestos i ef\xc3\xadmers com l'Album, prohibit pel govern el mar\xc3\xa7 del 1823, les Tablettes universelles, tamb\xc3\xa9 prohibit el gener del 1824, el Miroir, La Pandore i Le Courrier Fran\xc3\xa7ais, on va publicar sobretot cr\xc3\xadtica d'art. Per mantenir-se, Rabbe es va dedicar a treballs de divulgaci\xc3\xb3 hist\xc3\xb2rica, amb volums com S\xc3\xadntesi de la hist\xc3\xb2ria d'Espanya (1823), S\xc3\xadntesi de la hist\xc3\xb2ria de Portugal (1824) i S\xc3\xadntesi de la hist\xc3\xb2ria de R\xc3\xbassia (1825), a la vegada que publicava a Le Courrier Fran\xc3\xa7ais articles consagrats a la pol\xc3\xadtica russa._NEWLINE_Tot i el seu progressiu a\xc3\xafllament, a Paris Rabbe es relaciona amb personatges c\xc3\xa8lebres com V\xc3\xadctor Hugo, Alexandre Dumas (pare) o Benjamin Constant, o que m\xc3\xa9s tard esdevindrien c\xc3\xa8lebres, com els historiadors Mignet i Thiers, el periodista i novel\xc2\xb7lista Joseph M\xc3\xa9ry, que fou durant algun temps secretari de Rabbe, aix\xc3\xad com amb Henri De Latouche, Alexis Dumesnil, Louis-Fran\xc3\xa7ois L'H\xc3\xa9ritier, o Armand Carrel.\n_START_SECTION_\nFinal\n_START_PARAGRAPH_\nPer\xc3\xb2 per aquells anys la malaltia comen\xc3\xa7a ja a fer estralls tant f\xc3\xadsics com psicol\xc3\xb2gics, i va viure els darrers cinc anys de la seva vida cada cop m\xc3\xa9s apartat, a mesura que la s\xc3\xadfilis el desfigurava. Els tractaments de l'\xc3\xa8poca el van condemnar tamb\xc3\xa9 a una addicci\xc3\xb3 a l'opi. \xc3\x89s per aquesta \xc3\xa8poca que comen\xc3\xa7a a escriure la major part dels textos recollits en l'\xc3\x80lbum d'un pessimista. Segons es recull en Victor Hugo explicat per ell mateix, aquest parla aix\xc3\xad del estralls de la s\xc3\xadfils en Rabbe: \xe2\x80\x9cLes seves parpelles, els seus narius, els seus llavis, estaven corro\xc3\xafts; gens de barba i les dents de carb\xc3\xb3. No havia conservat m\xc3\xa9s que els seus cabells, els rissos rossos dels quals suraven sobre les espatlles, i un sol ull la ferma mirada del qual i el somriure ferm i franc llan\xc3\xa7aven encara un esclat de bondat sobre aquesta m\xc3\xa0scara fastigosa\xe2\x80\x9d. _NEWLINE_Se li acumulen deutes i mis\xc3\xa8ria i a la primavera del 1828, la seva jove amant mor, enfonsant Rabbe encara m\xc3\xa9s. Els seus dolors es tornaven cada cop m\xc3\xa9s intolerables i abusava cada cop m\xc3\xa9s del l\xc3\xa0udanum. Els textos que trobem m\xc3\xa9s tard en l'\xc3\x80lbum d'un pessimista testimonien la desesperaci\xc3\xb3, soledat i amargor d'aquests darrers anys. El tema de la mort i, sobre tot, del su\xc3\xafcidi s\xc3\xb3n els temes principals del textos recollits postumament en el llibre. D'un to profundament fosc i pessimista, aquest testimoni ser\xc3\xa0 el que dur\xc3\xa0 Breton a citar Rabbe dins el Manifest del surrealisme com a surrealista en la mort (veure seg\xc3\xbcent apartat)._NEWLINE_Rabbe, segons la majoria d'opinions al respecte., va su\xc3\xafcidar-se la nit del 31 de desembre del 1829 a l'1 de gener del 1830, tot i que d'altres apuntin a la malaltia o a l'ab\xc3\xbas de l'opi com a causa del dec\xc3\xa9s.\n_START_SECTION_\nRelacions i posteritat\n_START_PARAGRAPH_\nD'entre les moltes relacions que Rabbe va tenir durant la seva vida, destaquen la de Victor hugo i la d'Alexandre Dumas._NEWLINE_Segons explica Sainte-Beuve, la XXI Oda del llibre V del recull de les poesies de Victor Hugo, \xc3\xa9s dedicada el 1825 A mon ami R. En ella parla de la malaltia i del patiment de Rabbe, fins al punt que aquest es va sentir profundament of\xc3\xa8s i Hugo va acabar per treure la dedicat\xc3\xb2ria.  Posteriorment a la mort de Rabbe, li dedica un poema dins del recull Els cants del crepuscle (1836) titulat \xc3\x80 Alphonse Rabbe._NEWLINE_Alexandre Dumas menciona a bastament Rabbe dins el primer volum de les seves mem\xc3\xb2ries._NEWLINE__NEWLINE_M\xc3\xa9s endavant, Charles Baudelaire cita Rabbe dins les seves Fus\xc3\xa9es: _NEWLINE_Estil. \xe2\x80\x94 La nota eterna, l'estil etern i cosmopolita. Chateaubriand, Alph. Rabbe, Edgar Poe._NEWLINE_El to Alphonse Rabbe._NEWLINE_Andr\xc3\xa9 Breton cita Alphonse Rabbe dins el Manifest del Surrealisme (1924), recuperant en una petita mesura la mem\xc3\xb2ria gaireb\xc3\xa9 perduda de Rabbe:_NEWLINE_Rabbe \xc3\xa9s surrealista en la mort."